Стан паэта быў такі, што без доктара выпраўляцца ў дарогу было нельга. Цяжка хворы паэт разумеў, што гэта яго развітальная сустрэча з землякамі і знайшоў сілы, каб прыехаць. Разам з паэтам на сустрэчу завіталі Народная артыстка Беларусі Марыя Захарэвіч, зямляк-крытык Генадзь Шупенька, беларускі крытык і літаратуразнавец Вячаслаў Рагойша, журналістка Беларускага радыё Зоя Каваленка і група тэлевізіёншчыкаў. Па дарозе дэлегацыя заехала ў Пількаўшчыну, потым наведалі магілы бацькоў паэта. Пакідаючы магілу маці, Яўген Іванавіч развітальна махнуў рукою і нягучна сказаў: “Бывай і – да хуткай сустрэчы”. Потым дадаў: “Я папрасіў, каб і мяне тут, побач з бацькамі, пахавалі”. Сустрэча атрымалася вельмі цёплай, шчырай і сардэчнай. Са сцэны гучалі вершы паэта, песні на яго словы. Потым выступілі госці і сам Яўген Іванавіч. Ён выказаў словы ўдзячнасці землякам, пачытаў свае новыя вершы, адказаў на шматлікія пытанні.